**Jesenný pohár v malom futbale**

Počas pekných jesenných dní s príchuťou babieho leta sa na našej škole v dňoch od 16. septembra do 9. októbra 2014 uskutočnil premiérový Jesenný pohár o majstra školy v malom futbale. Do turnaja sa prihlásilo päť mužstiev, ktoré tvorili žiaci od štvrtého po deviaty ročník základnej školy.

Každý futbalový tím si mal možnosť vymyslieť vlastný názov a podmienkou bola zostava s minimálne piatimi hráčmi. To, že naši žiaci majú fantáziu a zmysel pre humor, potvrdili názvami ako Šmecare, Šarkani, Sociálka či Kobra. Chlapci zo Skrabského nezapreli svoj lokálpatriotizmus.

Hracími dňami boli vždy utorok a štvrtok od 13:30 hod.. V základnej časti sa hralo hracím systémom každý s každým, plus odvety. Každé mužstvo tak odohralo celkom 8 zápasov po 2 x 7 minút. V nadstavbovej časti sa hral súboj o 3. miesto a samotný finálový zápas. Spolu sme tak mali možnosť vidieť 22 duelov často v skvelej atmosfére, keď sa zápasov nezúčastňovali len samotní futbalisti, ale aj ich verní fanúšikovia. O tom, že škola žila futbalom, svedčí aj fakt, že sa súčasťou Jesenného pohára stal aj vložený zápas dievčat. Duel FC Orgován vs VPP potešil nasadením a šikovnosťou našich dievčat 8. a 9. ročníka.

Úroveň zápasov každým kolom rástla a nebola ani núdza o prekvapenia. Chlapci svojimi výkonmi potvrdili, že futbal hrať vedia. Víťazom pohára sa stalo mužstvo FC Skrabské, ktoré v dramatickom finále otočilo zápas so Šmecarmi. Tretie miesto obsadila po penaltovom roztrele šťastnejšia Sociálka. Smutní po zápase zostali Šarkani. No ich výkony sú prísľubom do budúcna, aj čo sa týka reprezentácie školy na okresných súťažiach. Mladý tím Kobry sa napriek sympatickej hre nedokázal výraznejšie presadiť a skončil posledný.

Najlepšie mužstvá budú ocenené vedením školy v dohľadnej dobe. Tešiť sa môže ale aj najlepší hráč (Róbert Kura), strelec (Daniel Oráč) či brankár (Michal Oráč) pohára. Keďže chlapci nezabúdali, že v prvom rade ide iba o šport, organizátori sa rozhodli udeliť aj cenu fair play (Eduard Horvát).

Iniciátormi a organizátormi turnaja boli PaedDr. Jaroslav Kmec a pedagogický asistent Lukáš Goroľ. Žiaci mali k dispozícii po každom hracom dni na nástenke v budove školy prehľad výsledkov, aktuálnu tabuľku pohára a poradie najlepších strelcov. Aktívne sa do organizovania turnaja zapojila aj Mgr. Ivana Urbanová, ktorá sa postarala o výzdobu školy veľkými pútavými plagátmi, ktoré tak do diania ešte viac vtiahli nielen samotných hráčov, aj ostatných žiakov školy.

Vyvrcholením podujatia bol exibičný zápas medzi víťazným mužstvom Jesenného pohára a výberom učiteľov našej školy. Mužstvo FC Skrabské si tak mohlo v jedinečnej konfrontácii zmerať sily s učiteľmi, ktorí nastúpili v zostave: pán uč. Goga, pán uč. Sabol, pán uč. Kmec a pán as. Goroľ.

Po vydarenej akcii sa organizátori rozhodli pokračovať v rozvíjaní podobných športových aktivít na škole. Už čoskoro by sa malo začať s Nohejbalovým turnajom o majstra školy. Pripravované sú tiež projekty ako Jarný pohár v malom futbale či Tenisový turnaj. Obe podujatia by mohli byť zorganizované v kategóriách chlapci a dievčatá.